送樊琯司業歸朝
作者：唐彥謙
朝代：唐

paragraphs: 近者蘇司業，文雄道最光。
夫君居太學，妙譽繼中行。
汲郡陵初發，汾陰篋久亡。
寂寥方倚席，容易忽升堂。
去日應懸榻，來時定裂裳。
愜心頻拾芥，應手屢穿楊。
辯急如無敵，飛騰固自強。
論心期舌在，問事畏頭長。
駟馬終題柱，諸生悉面牆。
啗螯譏爾雅，賣餅訴公羊。
未見泥函谷，俄驚火建章。
煙塵昏象魏，行在隔巴梁。
紅粟填郿塢，青袍過壽陽。
翦茅行殿濕，伐栢舊陵香。
黌室青衿盡，渠門火斾揚。
雲飛同去國，星散各殊方。
賤子悲窮轍，當年亦擅場。
齏辛尋幼婦，醴酒憶先生。
聖域探姬孔，皇風樂禹湯。
畏誅輕李喜，言命小臧倉。
折樹休盤槊，沈鉤且釣璜。
鴻都問詞客，他日莫相忘。